ХIокху беттан 13-чу дийнахь Москварчу «Россия» киноконцертан залехь дIадаьхьира Россин бевзаш болчу культурин гIуллакххошна В.Пикульн цIарах йолчу дуьненаюкъарчу премица совгIаташ даран мероприяти. СовгIаташ дIадаларан церемонехь дакъалоцуш вара Россин Федерацин Яздархойн союзан председатель Иванов Николай а, Россин Федерацин ТIеман-хIордан флотан а, «Вече» издательствон а векалш а, иштта Пикуль Валентинан йисина йолу зуда Пикуль Антонина а. В.С.Пикулан цIарах йолу дуьненаюкъара преми кхоьллина оцу яздархочун иэс дагахь латторан а, цуьнан говзарийн ламасташ лардеш а, кхиош а, тIедузуш а къахьоьгуш болчу литераторийн гIолацаран а Iалашонца. СовгIаташ даран комиссин белхан жамIаш а, сацам а бовзуьйту и яздархо винчу дийнахь –­ хIора шарахь (2005-чу шарахь дуьйна) мангалан (июль) беттан 13-чу дийнахь. ХIокху шарахь а билгалваьккхира В.Пикулан цIарахчу премин масех лауреат. Царна юкъахь вара Россин Федерацин литературин а, искусствон а декъехула йолчу пачхьалкхан премин лауреат, Нохчийн Республикин Яздархойн союзан председатель, Нохчийн Республикин халкъан яздархо, экономикин Iилманийн доктор, профессор Ибрагимов Канта. «Академик Петр Захаров» книга язъярна дина цунна и совгIат. К.Ибрагимовс дийцарехь, и книга арахеца цуьнан аьтто баьлла Нохчийн Республикин Куьйгалхочо Кадыров Рамзана шегара массо а агIор гIо-накъосталла а, терго а яр бахьанехь. Оцу кхиаман хьокъехь масех хаттар дира ас оцу премин лауреате Ибрагимов Канте.